Tisztelt Lakosok!

„Répcelak 132/22kV-os transzformátor állomás” tárgyú projekt keretén belül 2024.02.05-én, a munkaterületátadás, -átvételi eljárással megkezdődtek a répcelaki új E.ON villamos alállomás kivitelezési munkái. A projekt a Danube InGrid projekt részeként, az Európai Unió Európai Hálózatfinanszírozási Eszköze által társfinanszírozott beruházás, melynek megrendelője az E.ON Észak-Dunántúli Áramhálózati Zrt., kivitelező fővállalkozója pedig a VASÚTVILL Kft.

A VASÚTVILL Kft. egy budapesti központú, több mint 70 éves múlttal rendelkező vállalat, mely meghatározó szereplője a magyar vasútépítési, vasútvillamosítási és villamos alállomás-építési piacnak. Az elmúlt évtizedek alatt számos vasúti- és áramszolgáltatói alállomás építésében vett részt, valamint több ezer kilométer vasúti felsővezetéket épített és újított fel országszerte, és részese volt a hazai vasúti hálózat összes jelentős villamosítási és felújítási projektjének.

Répcelak alállomás megvalósítása részeként létesítésre kerül egy új, bruttó 258 m2 alapterületű vezénylőépület, és egy komplett 132 kV-os távvezetéki- és transzformátormező. További 1 mező építészetileg kerül előkészítésre, 1 mezőnek pedig – mint későbbi fejlesztési lehetőség – a helye kerül kialakításra. Az alállomás normál, szabadtéri készülékekkel készül és végleges kiépítésében 3 db 132 kV-os távvezetéki és transzformátor mezőből áll majd. A vezénylőépületen és a szabadtéri mezőkön felül új beton burkolatú szállító és közlekedő utak, új tűzoltóvíz-tározó, csapadékvíz-elvezető rendszer és új 3D típusú, modern határoló kerítésrendszer épül.

A projekt kivitelezése során kizárólag az alállomás telekhatárain belül történnek kivitelezési munkák. A területen belül kerülnek elhelyezésre a felvonulási létesítmények és az anyagdepóniák is. Az alállomáshoz saját murvás út vezet, mely a Kenyérhordó-csatornán keresztük fog csatlakozni az Önkormányzat kezelésében lévő – a csatornával párhuzamosan futó –, szintén murvás úthoz (068/2. hrsz.). A közutakat leszámítva idegen területeket, szántóföldeket tervezetten nem vesz igénybe a kivitelező.

Az építés kivitelezési munkái előreláthatóan 2025. januárig tartanak, a kivitelezés hétköznap, nappali műszakrendben történik, hétvégi munkavégzés nem várható. Felhívjuk a figyelmet, hogy az alállomáshoz vezető magánút és az alállomás területe a kivitelezés alatt munkaterületnek minősül, ahova **idegen személyek belépése szigorúan tilos és életveszélyes!** Az építési területet riasztóval, videó megfigyelő rendszerrel, valamint élőerős védelemmel biztosítja a vállalkozó.

Az elkészült villamos alállomás egy modern, környezetbarát, a kor követelményeinek megfelelő, üzembiztos létesítmény lesz, mely hosszútávon szolgálja a térség biztonságos villamosenergia-ellátását. A projekt kivitelezésével kapcsolatban mind a megrendelő, mind a kivitelező fővállalkozó kéri a Tisztelt Lakosság türelmét és szíves együttműködését.

A kivitelezés ideje alatt felmerülő esetleges panaszok, kérdések, észrevételek esetén a VASÚTVILL Kft. a panasziroda.vv@vasutvill.hu e-mail címen nyújt tájékoztatást az érdeklődőknek.